Michael Shanks

Varasem elujärk

Pärast Briti Columbia Ülikooli lõpetamist artium baccalaureusega (humanitaarteaduste madalaim aste) kunsti vallas 1994. aastal esines Shanks mitmes lavastuses, teenides nii välja kaheaastase praktikaprogrammi Stratfordi Festivalis Ontarios. Ta on esinenud külalisena telesarjades "Surematu", "University Hospital" ja "The Outer Limits". Esines ka telefilmis "A Family Divided" ja tal oli väike roll telefilmis "The Call of the Wild", enne kui sai Daniel Jacksoni rolli sarjas "Tähevärav SG-1".

"Tähevärav SG-1" ja "Tähevärav Atlantis"

Shanks kehastas arheoloogi Dr. Daniel Jacksonit viiel esimesel "Tähevärav SG-1" hooajal enne sarjast lahkumist, viidates sellele, et sarja edasine areng võib tema karakterit mõjutada halvustavalt. Ta tegi mitu külalisesinemist "Tähevärava" kuuendal hooajal, kehastades Jacksoni karakterit ja samuti andis oma hääle "Asgardi" tegelaskujule Thorile. Pärast fännide entusiastlikule kampaaniale "Päästke Daniel Jackson") tuli ta sarja tagasi, et osaleda seitsmenda ja edasiste hooaegade osades. Aastal 2004 võitis ta Leo auhinna parima meesosatäitmise eest draamasarjas tänu seitsmenda hooaja osale "Päästepaat". Kümnendal hooajal registreeris ta end osalema ainult 16 jeos, kuna tahtis aja maha võtta 2006. aasta märtsiks, mil sündis tema kolmas laps (see oli tema teine laps näitlejanna Lexa Doigiga).
Ta esines ka mõlemas "Tähevärava" DVD-filmis, mis esilinastusid 2008. aastal; "Tähevärav: Kontiinum" ja "Tähevärav: Tõelaegas", võitis 2009. aastal Leo auhinna parima meesosatäitmise eest täispikas draamafilmis "Kontiinum". 
Aastal 2004 esines Shanks ka sarja "Tähevärav: Atlantis" esimeses tutvustavas jaos "Tõusmine". Samuti esines ta "Atlantise" viienda hooaja 10. ja 11. osas ning veel ka "Tähevärav: Universumi" pilootosas.

Muud esinemised

Aastal 2002 esines Shanks Saksa/Inglise/Lõuna-Aafrika teadusfilmis "Sumuru" astronaut Adam Wade'ina. Talle pakuti ka Shinzoni rolli "Star Trek Nemesises" ja Tobina Daxi rolli filmis "Star Trek: Enterprises", aga pole teada, kas ta üldse kaalus nendest filmidest osavõtmist.
Aastal 2007 liitus ta Fox Networki sarjaga "24", kus ta mängis kolmes jaos Mark Bishoppi.
2008–2009 mängis Shanks sarjas "Burn Notice", kus ta kehastas luureagent Victorit ning tegi koostööd peaosatäitja Jeffrey Donovaniga.
Aastal 2008 oli tal pisiroll sarjas "Eureka", kus ta mängis akadeemikut.
Aastal 2010 võttis ta osa sarjas "Sanctuary", kus peaosas oli tema endine kolleeg "Tähevärava" sarjast – Amanda Tapping.
Shanksi viimane televisiooni külalisesineja roll oli arheoloog Carter Hall, DC Koomiksi superkangelane pistrikmees, keda ta kehastas sarja "Smallville" üheksanda hooaja osas "Absolute Justice", mis esilinastus 5. veebruaril 2010.

Eraelu

2. augustil 2003 abiellus Shanks näitlejanna Lexa Doiga, kellega oli tutvunud 2001. aastal, kui ta oli külaliseesineja sarjas "Andromeda", kus Doig mängis peaosa. (Nad töötasid koos ka ulmesarjas "Tähevärav SG-1", Lexa Doig mängis Dr. Carolyn Lami rolli, harvaesinevat karakterit üheksandal ja kümnendal hooajal). Neil on ka kaks last: tütar Mia Tabitha Shanks (sündinud 13. septembril 2004) ja poeg Samuel David Shanks (sündinud 19. märtsil 2006). Shanksi vanim laps on tütar Tatiana (sündinud augustis 1998), kui tal oli suhe modelli ja näitlejanna Vaitiare Banderaga, kes kehastas Sha'red, tema endise karakteri naist "Tähevärav SG-1-s". 
Shanksile meeldib mängida jäähokit ja ta on kaalunud isegi profijäähokimängija karjääri. Ta oli "Tähevärava SG-1" jäähokimeeskonnas, võisteldes nii teiste Vancouveri jäähokimeeskondade vastu, näiteks Smallville'i vastu. Ta mängis oma lemmikspordialal 2006. aasta telefilmis "Under the Mistletoe", kus tal oli pisiroll kooli jäähokitreenerina.